*****
ΚΑΝΟΝΙΣΜΟΣ (ΕΟΚ) αριθ. 661/85 ΤΗΣ ΕΠΙΤΡΟΠΗΣ
της 14ης Μαρτίου 1985
περί ανοίγματος συμπληρωματικών ποσοστώσεων κατά την εισαγωγή στην Κοινότητα ορισμένων κλωστοϋφαντουργικών προϊόντων καταγωγής ορισμένων τρίτων χωρών οι οποίες συμμετέχουν στις εμπορικές εκθέσεις του Βερολίνου του 1985
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3589/82 του Συμβουλίου της 23ης Δεκεμβρίου 1982 περί του κοινού καθεστώτος εισαγωγών κλωστοϋφαντουργικών προϊόντων καταγωγής τρίτων χωρών (1), όπως τροποποιήθηκε από τον κανονισμό (ΕΟΚ) αριθ. 3762/83 (2), και ιδίως το άρθρο 9 παράγραφος 3,
Εκτιμώντας:
ότι ο κανονισμός (ΕΟΚ) αριθ. 3589/82 υποβάλλει σε κοινό καθεστώς αδείας, ποσοστικών περιορισμών και κατανομής, μεταξύ των κρατών μελών, τις εισαγωγές στην Κοινότητα κλωστοϋφαντουργικών προϊόντων καταγωγής ορισμένων τρίτων χωρών·
ότι θα πραγματοποιηθούν, όπως τα προηγούμενα έτη, εμπορικές εκθέσεις στο Βερολίνο κατά το 1985, στις οποίες θα έπρεπε να συμμετάσχουν ορισμένες τρίτες χώρες εξαγωγείς προϊόντων που υπάγονται στον κανονισμό (ΕΟΚ) αριθ. 3589/82· ότι έχουν ήδη παραχωρηθεί συμπληρωματικές ποσοστώσεις, για τις προηγούμενες εκθέσεις, από τους κανονισμούς της Επιτροπής και ότι τα επί του παρόντος παρεχόμενα μερίδια κοινοτικών ποσοστώσεων στην Ομοσπονδιακή Δημοκρατία της Γερμανίας ενδέχεται να αποδειχθούν ανεπαρκή για να ανταποκριθούν πλήρως στις ανάγκες των εν λόγω εμπορικών εκθέσεων·
ότι, ως εκ τούτου, είναι αναγκαίο να ανοιχθούν συμπληρωματικές ποσοστώσεις για τις εμπορικές εκθέσεις του Βερολίνου και να παραχωρηθούν στην Ομοσπονδιακή Δημοκρατία της Γερμανίας·
ότι είναι καλό οι άδειες εισαγωγής να χορηγηθούν σύμφωνα με τις απαιτήσεις, ως προς την καταγωγή, που προσδιορίζονται στο άρθρο 2 του κανονισμού (ΕΟΚ) αριθ. 3589/82·
ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Κλωστοϋφαντουργικών που συνεστήθη από τον κανονισμό (ΕΟΚ) αριθ. 3589/82,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Επιπλέον των ποσοτικών ορίων κατά την εισαγωγή, που θεσπίσθηκαν από τον κανονισμό (ΕΟΚ) αριθ. 3589/82, ανοίγονται οι συμπληρωματικές ποσοστώσεις που απαριθμούνται στο παράρτημα και παραχωρούνται στην Ομοσπονδιακή Δημοκρατία της Γερμανίας εξ ονόματος των εμπορικών εκθέσεων του Βερολίνου οι οποίες θα πραγματοποιηθούν το 1985.
Άρθρο 2
1. Οι αρμόδιες αρχές της Ομοσπονδιακής Δημοκρατίας της Γερμανίας επιτρέπουν τις εισαγωγές μέχρι του ύψους των συμπληρωματικών ποσοστώσεων, που αναφέρονται στο άρθρο 1, αποκλειστικά για τις συμβάσεις εκείνες που υπεγράφησαν στο Βερολίνο κατά τη διάρκεια των εμπορικών εκθέσεων, οι οποίες συμβάσεις αναγνωρίζονται από τις αρμόδιες αρχές ως δυνάμενες να επωφεληθούν τέτοιων αδειών και υπό τον όρο τα προϊόντα που καλύπτονται από τις εν λόγω συμβάσεις να φορτώνονται στις τρίτες χώρες από τις οποίες κατάγονται, εν όψει της εξαγωγής τους στην Ομοσπονδιακή Δημοκρατία της Γερμανίας, μετά την 1η Νοεμβρίου 1985.
2. Η διάρκεια ισχύος των αδειών εισαγωγής ή των ισοδυνάμων εγγράφων, που χορηγούνται σύμφωνα με την παράγραφο 1, δεν δύναται να υπερβεί την 31η Δεκεμβρίου 1986.
3. Το σύνολο των ποσοτήτων που καλύπτονται από τις συμβάσεις, οι οποίες έχουν αποτελέσει το αντικείμενο αδείας σύμφωνα με την παράγραφο 1, κοινοποιείται στην Επιτροπή το αργότερο στις 31 Δεκεμβρίου 1985.
Άρθρο 3
Η εισαγωγή των κλωστοϋφαντουργικών προϊόντων που καλύπτονται από τις άδειες που χορηγούνται σύμφωνα με το άρθρο 2 πραγματοποιείται βάσει των διατάξεων του άρθρου 2 του κανονισμού (ΕΟΚ) αριθ. 3589/82.
Άρθρο 4
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαρτίου 1985.